Regionsudvalgets udtalelse om "Forslag til Rådets afgørelse om retningslinjer for medlemsstaternes beskæftigelsespolitik"

(2003/C 256/16)

REGIONSUDVALGET HAR -

under henvisning til "Forslag til Rådets afgørelse om retningslinjer for medlemsstaternes beskæftigelsespolitik" (KOM(2003) 176 endelig - 2003/0068 (CNS)),

under henvisning til Rådets beslutning af 22. april 2003 om i henhold til EF-traktatens artikel 128 at anmode om Regionsudvalgets udtalelse,

under henvisning til formandens beslutning af 19. marts 2003 om at henvise det forberedende arbejde til Underudvalget for Økonomisk Politik og Social- og Arbejdsmarkedspolitik,

under henvisning til sin udtalelse om revisionen af den europæiske beskæftigelsesstrategi og beskæftigelsesretningslinjerne for 2003 baseret på Kommissionens meddelelse "Status over fem år med den europæiske beskæftigelsesstrategi" og Kommissionens meddelelse "Den fremtidige europæiske beskæftigelsesstrategi (EBS) - 'En strategi for fuld beskæftigelse og bedre job til alle'" (CdR 15/2003 fin),

under henvisning til forslag til Regionsudvalgets udtalelse (CdR 137/2003 rev.), som blev vedtaget af Underudvalget for Økonomisk Politik og Social- og Arbejdsmarkedspolitik den 13. juni 2003 med Pauliina Haijanen (medlem af forretningsudvalget i regionalrådet i Egentliga Finlands förbund, FIN-PPE) som ordfører,

på sin 50. plenarforsamling den 2. og 3. juli 2003 (mødet den 3. juli) enstemmigt vedtaget følgende udtalelse.

1. Regionsudvalgets synspunkter

Regionsudvalget

1.1. finder det positivt, at Kommissionens forslag understreger behovet for en mere effektiv styring og gennemførelse af beskæftigelsesstrategien, og at Kommissionen på den baggrund kræver, at medlemsstaterne også sikrer retningslinjernes gennemførelse på regionalt og lokalt niveau. Den nye strategiske tilgang åbner mulighed for, at en styrkelse af den regionale og lokale dimension kan inkorporeres i gennemførelsen af samtlige retningslinjer. Det er dog Regionsudvalgets opfattelse, at en opfyldelse af denne målsætning i det nationale forarbejde kræver stærk politisk støtte fra EU's side, ligesom EU's finansieringsinstrumenter i højere grad bør tage sigte på at styrke den regionale og lokale dimension;

1.2. ser det som en mangel ved Kommissionens forslag, at der i vurderingen af de forskellige regionale niveauers rolle anlægges en procesorienteret indfaldsvinkel, hvor strategiens effektivitet og legitimitet står i centrum. Med denne tilgang tages der ikke tilstrækkeligt hensyn til de regionale og lokale aktørers umiddelbare rolle i forbindelse med gennemførelsen af beskæftigelsesstrategien og styrkelsen af dens gennemslagskraft;

1.3. mener, at de politikker, der fastlægges på makroniveau, bliver svagere og svagere, når det gælder løsning af regionale og lokale problemer. Udgangspunktet for udarbejdelsen af de nationale handlingsplaner bør være, at kompetencen til at gennemføre beskæftigelsespolitikken decentraliseres til lokalt og regionalt niveau. De nationale handlingsplaner bør indeholde en redegørelse for, hvordan retningslinjerne gennemføres lokalt og regionalt;

1.4. finder det helt afgørende, at behandlingen af de regionale beskæftigelsesforskelle i overensstemmelse med Det Europæiske Råds beslutninger får status som én af retningslinjernes prioriterede foranstaltninger, jf. Kommissionens meddelelse KOM(2003) 6 endelig. Der bør opstilles kvantificerbare målsætninger for udjævningen af de regionale forskelle. Skal de regionale beskæftigelsesforskelle reduceres, er der ikke blot behov for faglig tilpasningsevne og geografisk mobilitet hos arbejdsstyrken, men også for brede foranstaltninger, der kan understøtte regionernes beskæftigelse og konkurrencepotentiale;

1.5. mener, at retningslinjerne bør indeholde konkrete oplysninger om regionale og lokale beskæftigelsesstrategier, eftersom de udgør de redskaber, hvormed det regionale og lokale niveau kobles op på gennemførelsen af den europæiske beskæftigelsesstrategi. Udarbejdelsen af disse beskæftigelsesstrategier bør på en effektivt måde kædes sammen med udarbejdelsen af de nationale handlingsplaner. Betydningen af lokale partnerskaber og socialøkonomien i forbindelse med gennemførelsen af beskæftigelsesstrategien bør yderligere klarlægges og styrkes;

1.6. gentager det synspunkt, at også de nationale parlamenters rolle i forbindelse med beskæftigelsesstrategiens gennemførelse bør klarlægges og styrkes yderligere. De nationale beskæftigelseshandlingsplaner bør gives større vægt, hvilket kan ske ved at kræve, at de godkendes af de nationale parlamentariske organer. Samtidig bør forholdet mellem handlingsplanerne og de nationale budgetter styrkes.

Bruxelles, den 3. juli 2003.

Albert Bore

Formand for

Regionsudvalget